এমনিতেই সংকীর্ণ তার উপর সেতুর রেলিং হিসাবে দেওয়া আছে লোহার রেলিং। সংস্কারের অভাবে মাঝে-মধ্যেই তা ভেঙে গিয়ে রেলিংহীন অবস্থায় পড়ে থাকে সেতু। এতে কিছুটা হলেও নিরাপত্তার অভাব ঘটে। এমনই রেলিংহীন অবস্থায় থাকা সেতু থেকে বছর তিনেক আগে রাতের অন্ধকারে দুধের গাড়ি পড়ে জলে তলিয়ে যায়। মারা যান গাড়ির চালক। গ্রামবাসীরা জানান, সেতুর উপর যানবাহন বিকল হয়ে গেলে ওই রাস্তায় ব্যাপক যানজট সৃষ্টি হয়। কিন্তু সেতু চওড়া করার ব্যাপারে কোনও পদক্ষেপ পূর্ত দফতর উদ্য়োগ নেয়নি বলে অভিযোগ। অথচ ওই সেতু দিয়েই ময়ূরাক্ষী নদীর বালি ও বীরভূম থেকে পাথর বোঝাই ভারী লরি প্রতিনিয়ত ওই সেতুর উপর দিয়ে যাতায়াত করে। এছাড়াও কলকাতা, বর্ধমান, মেদিনীপুর, বোলপুর, দুর্গাপুরের বিভিন্ন দূরপাল্লা রুটের সরকারি ও বেসকারি বাস চলাচল করে ওই সেতু দিয়ে। ফলে সেতুটি চওড়া হলে নিরাপত্তার দিক থেকে রেহাই পেতেন বাসযাত্রী থেকে স্থানীয় বাসিন্দারা। বড়ঞার বিধায়ক কংগ্রেসের প্রতিমা রজক বলছেন, “ওই সেতুটি চওড়া করার জন্য আমি বহুবার পূর্ত দফতরের কাছে দাবি জানিয়েছি। সেতুটি চওড়া করার জন্য পরিকল্পনা নেওয়া হয়েছে বলে জানানো হয় এবং দ্রুত কাজ শুরু করার কথাও দফতরের কর্তারা জানান। কিন্তু কোনও উদ্যোগ এখন পর্যন্ত চোখে পড়েনি।”